Diari Oficial de la Generalitat Valenciana


Sumari del DOGV 5536, del 18-06-2007 (2007/7257)

RESOLUCIÓ de 31 de maig de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de cessió de dades entre la Tresoreria General de la Seguretat Social i la Conselleria de Benestar Social de la Generalitat Valenciana sobre autorització d'accés al Fitxer General d'Afiliació.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5536

Data del DOGV
:   18-06-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/7257


Data del document
:   31-05-2007

Organisme emissor


Tipus de document
:   Resolució

Anàlisi jurídica

 Descriptors 

:   * tractament de dades
    * seguretat social
    * cooperació administrativa

RESOLUCIÓ de 31 de maig de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de cessió de dades entre la Tresoreria General de la Seguretat Social i la Conselleria de Benestar Social de la Generalitat Valenciana sobre autorització d'accés al Fitxer General d'Afiliació. [2007/7257]  
Subscrit, després de la tramitació prèvia reglamentària, entre la Tresoreria General de la Seguretat Social i la conselleria de Benestar Social de la Generalitat Valenciana, el 18 d'abril de 2007, un Conveni de cessió de dades sobre autorització d'accés al Fitxer General d'Afiliació, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat Conveni, que ha quedat inscrit en el Registre de Convenis amb el número 0555/007, i que figura com a annex d'esta resolució.  
València, 31 de maig de 2007.- La directora general de Relacions amb les Corts i Secretariat del Govern: Angélica Such Ronda.  
CONVENI DE CESSIÓ DE DADES ENTRE LA TRESORERIA GENERAL DE LA SEGURETAT SOCIAL LA CONSELLERIA DE BENESTAR SOCIAL DE LA GENERALITAT VALENCIANA SOBRE AUTORITZACIÓ D'ACCÉS AL FITXER GENERAL D'AFILIACIÓ.  
Madrid, 18 d'abril de 2007  
REUNITS  
D'una part, la Tresoreria General de la Seguretat Social, representada pel seu titular Sr. Francisco Javier Aibar Bernad, nomenat pel Reial Decret 838/2004, de 23 d'abril (BOE núm. 100, de 24 d'abril).  
D'una altra part, la conselleria de Benestar Social, representada per l'Honorable consellera de Benestar Social, Sra. Alicia de Miguel García, nomenada pel Decret 5/2003, de 20 de juny, del President de la Generalitat, autoritzada per a la firma d'este conveni pel Consell en data 30 de març de 2007.  
Les parts es reconeixen amb capacitat suficient per a subscriure el present Conveni i amb esta finalitat  
EXPOSEN  
1) El Reial Decret 1314/84, de 20 de juny, pel qual es regula l'estructura i les competències de la Tresoreria General de la Seguretat Social atribuïx en l'article 1.a) les competències en matèria d'inscripció d'empreses i l'afiliació, altes i baixes dels treballadors, matèria regulada posteriorment per l'article 3 del Reglament General sobre inscripció d'empreses i afiliació, altes i baixes dels treballadors en la Seguretat Social, aprovat pel Reial Decret 84/96, de 26 de gener. A tals efectes, en virtut del que establix l'article 52 de l'esmentat Reglament, correspon a la TGSS el manteniment d'un registre de treballadors amb la corresponent identificació per cada Règim del Sistema de la Seguretat Social, així com els beneficiaris i la resta de persones subjectes a l'obligació de cotitzar. El dit registre està integrat en el Fitxer General d'Afiliació la titularitat del qual detenta així mateix este servici comú.  
2) L'article 66, punt 1r de la Llei General de la Seguretat Social, d'acord amb la nova redacció donada per l'article 6 de la Llei 52/2003, de 10 de desembre, de disposicions específiques en matèria de Seguretat Social establix que «les dades, informes o antecedents obtinguts per l'administració de la Seguretat Social en l'exercici de les seues funcions tenen caràcter reservat i només podran utilitzar-se per als fins encomanats a la Tresoreria General de la Seguretat Social, sense que puguen ser cedits o comunicats a tercers, llevat que la cessió o comunicació tinguen com a objecte, entre altres supòsits, els recollits en l'apartat d) «la col'laboració amb qualssevol altres administracions públiques per a la lluita contra el frau en l'obtenció o percepció d'ajudes o subvencions a càrrec de fons públics inclosos els de la Unió Europea, així com en l'obtenció o percepció de prestacions incompatibles en els distints Règims del Sistema de la Seguretat Social".  
3) La conselleria de Benestar Social de la Generalitat Valenciana, és el departament del Consell a què li correspon exercir les competències relatives a polítiques de prestació sociosanitària, immigració, servicis socials, discapacitats, família, menor i adopcions, dona i joventut.  
Per tot això, les parts acorden subscriure el present Conveni d'acord amb les següents:  
CLÀUSULES  
Primera  
El Conveni té com a objecte fixar les condicions i termes de la col'laboració entre la Tresoreria General de la Seguretat Social i la conselleria de Benestar Social, per a facilitar l'accés al dit organisme a les bases de dades del Fitxer General d'Afiliació. Pel que fa a la forma i característiques de l'autorització, l'assignació, el funcionament i la resta de condicions de l'accés al Fitxer General d'Afiliació, s'hauran d'ajustar al que s'establix en l'Orde Ministerial de 17 de gener de 1996 (BOE de 25 de gener 1996).  
Segona  
La cessió d'informació procedent de les bases de dades de la Tresoreria General de la Seguretat Social té com a finalitat exclusiva el desenrotllament de les concretes funcions sobre programes d'ajudes i subvencions competència de la conselleria de Benestar Social, atribuïdes per ordenament jurídic a la Generalitat Valenciana, que justifiquen la seua cessió.  
Pel present Conveni la Tresoreria General de la Seguretat Social autoritza la conselleria de Benestar Social, l'accés a les següents transaccions del Fitxer General d'Afiliació: ATT 64.  
Tercera  
La Tresoreria General de la Seguretat Social i la conselleria de Benestar Social hauran d'ajustar-se a allò que s'ha estipulat en els punts següents:  
1°. La Tresoreria General de la Seguretat Social realitzarà l'autorització inicial d'accés a les transaccions del Fitxer General d'Afiliació a què es referix el present Conveni.  
2°. La configuració de l'accés objecte del present Conveni haurà de complir els següents principis establits per l'Orde de 17 de gener de 1996 sobre control d'accés al sistema informàtic de la Seguretat Social.  
- Confidencialitat, de manera que s'assegure que la informació està disponible només per a aquells usuaris que estiguen degudament autoritzats per a accedir a esta i que s'utilitza exclusivament per aquells per les seues comeses concretes de gestió en la forma, temps i condicions determinats en l'autorització respectiva.  
- Integritat, garantint que únicament els usuaris autoritzats, i en la forma i, amb els límits de l'autorització, puguen crear, utilitzar, modificar o suprimir la informació.  
- Disponibilitat, de manera que els usuaris autoritzats tinguen accés a la informació en la forma i quan ho requerisquen per a les exclusives comeses de la gestió encomanada.  
3°. L'administració del sistema es basarà en l'assignació de perfils d'autorització als distints usuaris d'acord amb les funcions exercides per estos. En este sentit, la Tresoreria General de la Seguretat Social assignarà un perfil d'usuari autoritzador amb nivell 4, i este al seu torn donarà d'alta tants codis d'usuari com siguen necessaris per a la realització de les funcions de gestió encomanades.  
Als efectes del present punt es denomina «usuari» a les persones autoritzades per a accedir al sistema informàtic però sense facultat per a donar d'alta en SILCON a altres usuaris ni transferir cap autorització. Estos seran identificats amb el nivell U.  
L'usuari autoritzador donat d'alta realitzarà l'assignació de perfils i s'estendrà com a tal l'anotació en SILCON de les transaccions a què pot accedir un determinat autoritzat (usuari) per raó del seu lloc de treball.  
4t. L'usuari administrador/autoritzador i subsidiàriament la conselleria de Benestar Social és responsable de l'assignació de perfils d'autorització als usuaris, que han de correspondre's amb les necessitats de gestió i vigilarà la utilització correcta de les autoritzacions concedides.  
5°. Tots els usuaris autoritzats a accedir al sistema hauran de quedar identificats i autentificats, de manera que en tot moment puga conéixer-se l'usuari i els motius pels quals es va accedir a la corresponent informació continguda en el sistema. Per a això en el moment d'autoritzar un usuari s'ompliran tots els camps exigits com ara característiques del lloc de treball i informació complementària, núm. de telèfon, fax, etc.  
6°. Cada usuari tindrà un únic codi d'accés i serà responsable dels accessos que es realitzen amb el seu codi i contrasenya personal.  
7°. Quan algun usuari, ja siga autoritzador o autoritzat, exercisca un nou lloc de treball en distinta unitat de gestió o cause baixa en el treball de forma voluntària, o siga objecte de suspensió d'ocupació, es procedirà a la baixa del codi d'usuari. D'altra banda s'establiran controls quant al temps d'inactivitat dels usuaris que passaran a la situació de cancel'lats una vegada transcorreguts tres mesos sense accedir al Fitxer General d'Afiliació. També es disposarà de la possibilitat d'establir dates de caducitat d'accés al sistema per part d'usuaris i limitacions en l'horari de connexió.  
Quarta  
Tots els usuaris identificats, així com els seus responsables en la conselleria de Benestar Social han de tindre el coneixement que la còpia de programes i/o ús de dades de caràcter personal en tasques impròpies són operacions il'legals que poden donar lloc a responsabilitats administratives i, en concret, les establides en el títol VII de la Llei Orgànica 15/1999 de 13 de desembre, així com a responsabilitats de qualsevol altra naturalesa, inclús penals, raó per la qual quan, per qualsevol mitjà, es tinguen indicis de la utilització de dades, antecedents, registres o informes amb finalitat diferent de la pròpia gestió assignada a l'usuari, o la seua difusió indeguda, infringint així el deure de secret professional, es posaran dites fetes en coneixement de l'interlocutor de la Tresoreria General de la Seguretat Social definit a estos efectes, a fi de procurar l'adopció de les mesures pertinents entre ambdós parts.  
A fi de donar a conéixer estes responsabilitats, en totes les altes d'usuaris realitzades s'haurà d'omplir un document on s'especificaran els compromisos adoptats per l'usuari, en els termes que s'indiquen en esta clàusula i en l'annex que s'adjunta a este Conveni. El dit document quedarà en poder de l'autoritzador de nivell 4, si bé podrà ser remés a la Tresoreria General de la Seguretat Social si esta ho sol·licita.  
Quinta  
El control i la seguretat de les dades subministrades es regirà pel que disposa la Llei Orgànica 15/1999, de 13 de desembre, de Protecció de Dades de Caràcter Personal, en el Reglament de Mesures de Seguretat de Fitxers Automatitzats que continguen Dades de Caràcter Personal, aprovat pel Reial Decret 994/1999, d'11 de juny, i en els Documents de Seguretat aprovats per la Tresoreria General de la Seguretat Social.  
Sexta  
L'òrgan cessionari accepta i assumix pel present document que la cessió de dades es produïx als fins exclusius que s'especifiquen en este Conveni, per la qual cosa qualsevol altre ús que es faça de les dites dades constituirà un incompliment del present Conveni que facultarà la Tresoreria per a exigir les responsabilitats oportunes.  
L'Organisme cessionari serà responsable davant la Tresoreria i davant tercers de qualsevol reclamació derivada de l'ús indegut que es faça pels usuaris de les dades cedides, eximint a la Tresoreria General de la Seguretat Social de qualsevol responsabilitat sobre això. La Tresoreria podrà repetir contra l'Organisme cessionari per qualsevol indemnització que haja de satisfer derivat del dit incompliment.  
Sèptima  
A través dels sistemes i mitjans informàtics d'auditoria que facilite la Tresoreria General, com a òrgan cedent, l'òrgan cessionari haurà de realitzar les activitats de control que garantisquen la deguda custòdia i adequada utilització de les dades rebudes i qualsevol altra activitat encaminada a garantir la correcta forma i justificació de l'accés als fitxers o bases en què aquells figuren inclosos.  
Per a portar a efecte allò que s'ha assenyalat en el paràgraf anterior, la Tresoreria General es compromet a proporcionar l'assistència necessària als responsables que es designen per l'òrgan cessionari.  
L'Òrgan cessionari es compromet que cada accés quede justificat amb la causa o expedient que ho haguera motivat.  
Octava  
1. Sense perjuí de l'anterior, la Tresoreria General, es reserva la facultat de:  
A. Controlar, supervisar i/o auditar els accessos o la utilització que es fa de les dades rebudes, per a la qual cosa podran dur-se a terme qualssevol altres controls accessoris o complementaris per la Unitat Nacional d'Auditories de la Tresoreria General de la Seguretat Social.  
B. Sol'licitar, en qualsevol moment, els aclariments o la informació complementària que es considere necessària o convenient per la Tresoreria General de la Seguretat Social sobre la correcció dels accessos, la custòdia o la utilització de la informació cedida.  
C. Suspendre les autoritzacions i desactivar els perfils d'aquells usuaris que hagueren realitzat accessos de risc, entenent per tals tots aquells en què no quede acreditada la seua correspondència amb els fins per als quals hagueren sigut utilitzats.  
2. L'òrgan cessionari accepta sotmetre's a totes les actuacions de control i supervisió que puguen acordar-se per la Unitat Nacional d'Auditories de la Tresoreria General de la Seguretat Social, a fi de verificar l'adequada obtenció i utilització de la informació cedida i de les condicions normatives o convencionals que resulten d'aplicació.  
Novena  
La Tresoreria General es reserva la facultat de revisar en qualsevol moment posterior a la firma del present Conveni, les formes d'accés a les dades protegides ja siga a través d'accés directe a fitxers, suport físic o connexió telemàtica o electrònica, i la limitació d'estes per raons tècniques, per modificació dels continguts dels fitxers arran de millores introduïdes en estos, per falta d'ús de les transaccions o per altres raons que pogueren suposar alteració de les condicions pactades en este Conveni.  
Desena  
Si com a conseqüència de les actuacions de control o auditoria o per causa de denúncia o comunicació, es detectara qualsevol tipus d'irregularitat relacionada amb la utilització de dades, antecedents, registres o informes amb finalitat diferent de la pròpia gestió de l'òrgan cessionari, s'obriran immediatament diligències amb vista al complet esclariment i, si és el cas, a l'exigència de responsabilitats amb trasllat, si correspon, a l'autoritat judicial corresponent.  
Onzena  
El present Conveni tindrà una vigència d'un any, comptat a partir del dia de la seua firma, a l'acabament de la qual s'entendrà tàcitament prorrogat per períodes d'un any, excepte denúncia per qualsevol de les parts amb una antelació mínima d'un mes a la data del seu venciment.  
Dotzena  
Ambdós parts accepten la submissió expressa als jutjats i tribunals de Madrid capital per a totes les qüestions derivades del compliment o interpretació del present Conveni.  
En prova de conformitat, les parts indicades firmen el present document, en dos exemplars, al lloc i en la data indicats al començament.  
Per la Tresoreria General de la Seguretat Social, El director general: Javier Aibar Bernad.  
Per la conselleria de Benestar Social, la consellera de Benestar Social: Alicia de Miguel García.  
ANNEX I  
Sr/Sra.....................amb DNI............ h adscrit/a ...... pel present document.  
COMUNICA  
Que, de conformitat amb el que disposa l'article 10 de la Llei Orgànica 15/1999, de 13 de desembre, de Protecció de Dades de Caràcter Personal, i l'article 6 de l'Orde Ministerial de 17 de gener de 1996, sobre control d'accessos al sistema informàtic de la Seguretat Social, en el cas que les funcions que desenrotlle o els treballs que realitze comporten la seua alta com a usuari del sistema informàtic, adquirix el compromís d'utilitzar les transaccions amb els fins exclusius de gestió per als quals siga autoritzat i està obligat a guardar el secret professional sobre les dades que tinga coneixement, sent responsable de tots els accessos que es realitzen als fitxers informàtics per mitjà de la seua contrasenya personal i el codi d'accés facilitat.  
Que l'incompliment de les obligacions indicades, l'accés a la informació per usuari no autoritzat, l'assignació de processos o transaccions no necessaris per a la funció encomanada i la falta de custòdia o secret de la identificació personal d'accés, donarà lloc a l'exigència de responsabilitats administratives, en concret les establides en el títol VII de la Llei Orgànica 15/1999 de 13 de desembre, així com a responsabilitats de qualsevol altra naturalesa inclús penals.  
............................, ........ de ................... de 2007